Il-festi tal-Ħarifa "Fis-seba' xahar , fl-ewwel tax-xahar, ikollkom laqgħa mqaddsa; ma tagħmlu ebda xogħol; ikun għalikom jum iż-żarżir tat-tromba. Toffru sagrifiċċju tal-ħruq b'riħa tfuħ lill-Mulej; għoġol, muntun u sebat iħrief tas-sena bla difett; bl-offerta ta' tlieta minn għaxra ta' efa smid miblul fiż-żejt għall-għoġol, u tnejn minn għaxra għall-muntun, u waħda minn għaxra għal kull ħaruf mis-sebat iħrief. U bodbod għall-purifikazzjoni tal-ħtija tagħkom, minbarra s-sagrifiċċju tal-ewwel tax-xahar bl-offerta tiegħu, u s-sagrifiċċju ta' kull jum bil-libazzjoni tiegħu maħruq lill-Mulej b'riħa tfuħ skont ir-rit tagħhom. Fl-għaxra ta' dan is-seba' xahar ikollkom laqgħa mqaddsa, u tgħakksu lilkom infuskom u ma tagħmlu ebda xogħol; u toffru sagrifiċċju tal-ħruq b'riħa tfuħ lill-Mulej; għoġol, muntun u sebat iħrief tas-sena bla difett, bl-offerta ta' tlieta minn għaxra ta' efa smid miblul fiż-żejt għall-għoġol, u tnejn minn għaxra għall-muntun, u waħda minn għaxra għal kull ħaruf mis-sebat iħrief; u toffru bodbod għall-purifikazzjoni tal-ħtija, minbarra s-sagrifiċċju tal-purifikazzjoni bi tpattija, u s-sagrifiċċju ta' kull jum, bl-offerta u l-libazzjonijiet tiegħu. "Fil-ħmistax-il jum tas-seba' xahar ikollkom laqgħa mqaddsa, u ma tagħmlu ebda xogħol, u tagħmlu festa għal sebat ijiem lill-Mulej. U toffru sagrifiċċju tal-ħruq b'riħa tfuħ lill-Mulej; tlittax-il għoġol, żewġ imtaten u erbatax-il ħaruf tas-sena bla difett, bl-offerta ta' tlieta minn għaxra minn efa smid miblul fiż-żejt għal kull għoġol mit-tlettax-il għoġol; tnejn minn għaxra għal kull muntun miż-żewġ imtaten; u waħda minn għaxra għal kull ħaruf mill-erbatax-il ħaruf. U bodbod wieħed għall-purifikazzjoni, minbarra s-sagrifiċċju ta' kull jum bl-offerta u l-libazzjoni tiegħu. "Fit-tieni jum toffru tnax-il għoġol, żewġ imtaten, u erbatax-il ħaruf tas-sena bla difett, bl-offerta u l-libazzjonijiet tagħhom għall-għoġiela, għall-imtaten, u għall-ħrief skont l-għadd u r-rit tagħhom; bodbod għall-purifikazzjoni bl-offerta u l-libazzjonijiet tiegħu, minbarra s-sagrifiċċju ta' kull jum bl-offerta u l-libazzjonijiet tiegħu. "U fit-tielet jum toffru ħdax-il għoġol, żewġ imtaten u erbatax-il ħaruf tas-sena bla difett, bl-offerta u l-libazzjonijiet tagħhom għall-għoġiela, għall-imtaten, għall-ħrief skont l-għadd u r-rit tagħhom. U bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjonijiet tagħhom. "U fir-raba' jum toffru għaxar għoġiela, żewġ imtaten u erbatax-il ħaruf tas-sena bla difett bl-offerta u l-libazzjonijiet tagħhom għall-għoġiela, għall-imtaten u għall-ħrief skont l-għadd u r-rit tagħhom; u bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjoni tagħhom. "U fil-ħames jum toffru disa' għoġiela, żewġ imtaten, erbatax-il ħaruf tas-sena bla difett bl-offerta u l-libazzjonijiet tagħhom għall-għoġiela, għall-imtaten u għall-ħrief skont l-għadd u r-rit tagħhom; u bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjoni tagħhom. "U fis-sitt jum toffru tmien għoġiela, żewġ imtaten, erbatax-il ħaruf tas-sena bla difett, bl-offerta u l-libazzjonijiet tagħhom għall-għoġiela, għall-imtaten u għall-ħrief skont l-għadd u r-rit tagħhom; u bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjoni tagħhom. "U fis-seba' jum toffru seba' għoġiela, żewġ imtaten, erbatax-il ħaruf tas-sena bla difett, bl-offerta u l-libazzjonijiet tagħhom għall-għoġiela, għall-imtaten u għall-ħrief skont l-għadd u r-rit tagħhom; u bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjoni tagħhom. "Fit-tmien jum tagħmlu l-laqgħa tal-aħħar; ma tagħmlu ebda xogħol. U toffru b'riħa tfuħ lill-Mulej: għoġol, muntun, sebat iħrief tas-sena bla difett, bl-offerta u l-libazzjoni tagħhom għall-għoġol, għall-muntun u għall-ħrief skont l-għadd u r-rit tagħhom; u bodbod għall-purifikazzjoni, minbarra s-sagrifiċċju ta' kull jum bl-offerta u l-libazzjoni tagħhom. "Dawn huma s-sagrifiċċji li tagħmlu lill-Mulej fil-festi tagħkom minbarra l-wegħdi u l-għotjiet minn rajkom, li tistgħu tagħmlu, ta' sagrifiċċji tal-ħruq, offerti, libazzjonijiet u sagrifiċċji ta' sliem."